CELEX: 62013CN0622
Language: el
Date: 2013-11-27 00:00:00
Title: Υπόθεση C-622/13 P: Αναίρεση που άσκησε στις 27 Νοεμβρίου 2013 η Castel Frères SAS κατά της αποφάσεως που εξέδωσε το Γενικό Δικαστήριο (έκτο τμήμα) στις 13 Σεπτεμβρίου 2013 στην υπόθεση T-320/10, Fürstlich Castell’sches Domänenamt Albrecht Fürst zu Castell-Castell κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)

25.1.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 24/16
            
         Αναίρεση που άσκησε στις 27 Νοεμβρίου 2013 η Castel Frères SAS κατά της αποφάσεως που εξέδωσε το Γενικό Δικαστήριο (έκτο τμήμα) στις 13 Σεπτεμβρίου 2013 στην υπόθεση T-320/10, Fürstlich Castell’sches Domänenamt Albrecht Fürst zu Castell-Castell κατά Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)
   (Υπόθεση C-622/13 P)
   2014/C 24/29
   Γλώσσα διαδικασίας: η αγγλική
   
      Διάδικοι
   
   
      Αναιρεσείουσα: Castel Frères SAS (εκπρόσωποι: A. von Mühlendahl, H. Hartwig, Rechtsanwälte)
   
      Αντίδικοι κατ’ αναίρεση: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα), Fürstlich Castell’sches Domänenamt Albrecht Fürst zu Castell-Castell
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την απόφαση που εξέδωσε το Γενικό Δικαστήριο στις 13 Σεπτεμβρίου 2013 στην υπόθεση T-320/10,
            
         
               —
            
            
               να απορρίψει την προσφυγή ακυρώσεως που άσκησε η Fürstlich Castell’sches Domänenamt Albrecht Fürst zu Castell-Castell κατά της αποφάσεως του δεύτερου τμήματος προσφυγών του ΓΕΕΑ της 4ης Μαΐου 2010 στην υπόθεση R 962/2009-2,
            
         
               —
            
            
               να καταδικάσει τους αντίδικους κατ’ αναίρεση στα δικαστικά έξοδα τόσο της διαδικασίας που διεξήχθη ενώπιον του Γενικού Δικαστηρίου όσο και της ενώπιον του Δικαστηρίου διαδικασίας.
            
         
      Λόγοι αναιρέσεως και κύρια επιχειρήματα
   
   Η αναιρεσείουσα υποστηρίζει ότι το Γενικό Δικαστήριο υπέπεσε σε πλάνη περί το δίκαιο καθόσον δεν δέχτηκε το αίτημά της με το οποίο ζητούσε από το Γενικό Δικαστήριο να απορρίψει ως απαράδεκτη την ενώπιόν του ασκηθείσα προσφυγή λόγω της «κατάχρησης δικαιώματος» (abus de droit) που διέπραξε η αντίδικος. Ως λόγος αναιρέσεως προβάλλεται η παραμόρφωση των αποδεικτικών στοιχείων. Προβάλλεται επίσης εσφαλμένη ερμηνεία της σημασίας που έχει η κατάχρηση δικαιώματος στις διαδικασίες ενώπιον των οργάνων της Ευρωπαϊκής Ένωσης. Επιπλέον, ως λόγος αναιρέσεως προβάλλεται και η έλλειψη αιτιολογίας της αποφάσεως, καθόσον το Γενικό Δικαστήριο ουδόλως αιτιολόγησε την απόρριψη του αιτήματος της νυν αναιρεσείουσας.
   Επιπλέον, η αναιρεσείουσα υποστηρίζει ότι το Γενικό Δικαστήριο παρέβη το άρθρο 7, παράγραφος 1, στοιχείο γ', του κανονισμού για το κοινοτικό σήμα (1) στο μέτρο που εφάρμοσε εσφαλμένα νομικά κριτήρια για να κρίνει ότι το σήμα της νυν αναιρεσείουσας καταχωρίστηκε αδικαιολόγητα.
   
      (1)  Κανονισμός (ΕΚ) 207/2009 του Συμβουλίου, της 26ης Φεβρουαρίου 2009, για το κοινοτικό σήμα (ΕΕ L 78, σ. 1).